SZIE GTK TDK 2011.

**VÁLLALATVEZETÉSI TANÁCSADÁS
MÉRLEG- ÉS EREDMÉNY-KIMUTATÁS ADATOK ALAPJÁN
HASONLÓSÁGELEMZÉSSEL**

MANAGEMENT CONSULTANCY BASED ON BALANCE SHEET AND INCOME STATEMENT DATA USING SIMILARITY ANALYSIS

Készítette: **Kovács László*,*** GTK, Vezetés és szervezés, MSc, II. évfolyam

# Témavezető: **Dr. Pitlik László**, egyetemi docens, TKI,

A mai gazdasági viszonyok között a pénz központi szerepet játszik. Elsődleges funkciója, hogy segítse a gazdasági szereplők eligazodását a gazdasági életben, illetve információt szolgáltasson a gazdasági élethez kapcsolódó döntések meghozatalához. Annak érdekében, hogy a gazdaság szereplői, vagyis a különböző vállalkozások megfelelően eligazodjanak az üzleti életben és racionális döntéseket tudjanak hozni, tisztában kell lenniük a saját, és adott esetben a partnereik illetve konkurenciáik vagyoni helyzetével, más szóval racionálisan be kell tudniuk sorolni adott évi teljesítményüket a többi piaci szereplőhöz képest. A vállalkozásoknak az adott évi pénzügyi helyzetét a vállalkozások mérlegei és eredmény-kimutatásai szemléltetik, amelyek bárki által beszerezhetők úgynevezett céginformációt szolgáltató cégektől, bizonyos díj ellenében.

Az elsődlegesen elérendő cél egy olyan adatszolgáltató és tanácsadási szolgáltatáscsomag létrehozása a céginformációs piacon, amely képes az elemzési folyamatokba bevont emberi szubjektumot minimalizálni és egy innovatív matematikai módszer segítségével a tanácsadási folyamatokat az eddigieknél objektívebb, bizonyíthatóbb és visszaellenőrizhetőbb formába önteni. A szolgáltatáscsomag az igénybevevő cégek stratégiai (saját cég-/versenytárs-/partnerelemzés) és operatív (cégdiverzifikációs terv) tervezési folyamatait hivatott támogatni.

A munka során elért eredményekből következően nem mondható ki mindenkor automatikusan, hogy amelyik vállalkozás, kisebb eredményt tud elérni versenytársaihoz képest, az egyértelműen rosszabbnak minősíthető.